Apoštolská penitenciária

Dekrét Apoštolskej penitenciárie, ktorým sa udeľujú osobitné odpustky pri príležitosti

21. svetového dňa chorých

DEKRÉT

Osobitné odpustky pri príležitosti 21. svetového dňa chorých

Vykúpenie sa uskutočnilo skrze svätý Kristov kríž, ako aj cez jeho utrpenie. Každé ľudské utrpenie môže mať v skutočnosti účasť na vykupiteľskom utrpení Pána, ako to potvrdzuje sv. Pavol, keď píše: „Na vlastnom tele dopĺňam to, čo chýba Kristovmu utrpeniu pre jeho telo, ktorým je Cirkev“ (Kol 1, 24).

V prebiehajúcom Roku viery, osobitne venovanom vyznaniu pravej viery a jej správnemu vysvetľovaniu, je osožné si pripomenúť jasné učenie Druhého vatikánskeho koncilu o kresťanskom zmysle utrpenia a o spolucítení a vzájomnej pomoci medzi bratmi: „Pretože skutky lásky a milosrdenstva sú skvelým svedectvom kresťanského života, apoštolská výchova má viesť aj k ich praktizovaniu, aby sa veriaci od detstva priúčali spolucítiť s bratmi a veľkodušne im pomáhať v núdzi“ (dekrét Apostolicam actuositatem, 31, c).

Pobádaný túžbou, aby sa na výročné slávenie Svetového dňa chorých – v tomto roku zvlášť slávnostné – účinnejším spôsobom prejavila katechéza o spásnom zmysle utrpenia a väčšmi sa prehĺbila vnímavosť tých, ktorí sa rozličným spôsobom venujú službe trpiacim na duchu alebo na tele, zvolil Svätý Otec pre 21. svetový deň chorých, ktorý sa bude sláviť od 7. do 11. februára tohto roku, tému milosrdného Samaritána: „Choď a rob aj ty podobne!“ (Lk 10, 37), ktorý nás vedie k tomu, „aby [sme] pomocou bolesti robili dobro a robili dobro tomu, kto trpí“ (ap. list Salvifici doloris, 30). Na záver tohtoročných osláv Svetového dňa chorých, na liturgickú spomienku Panny Márie Lurdskej, bude J. E. Mons. Zygmunt Zimowski, predseda Pápežskej rady pre pastoráciu v zdravotníctve, ako osobitný vyslanec Svätého Otca, predsedať slávnostnému eucharistickému sláveniu, spojenému s udeľovaním sviatosti pomazania chorých v mariánskej svätyni v Altöttingu v diecéze Passau.

Na čo najlepšiu duchovnú prípravu a účasť veriacich na tomto podujatí, Jeho Svätosť Benedikt XVI., počas audiencie 18. januára tohto roku, na ktorej prijal podpísaného kardinála najvyššieho penitenciára a regenta Apoštolskej penitenciárie, ochotne udelil dar odpustkov, a to za uvedených podmienok, aby sa tak veriaci s opravdivou kajúcnosťou a podnecovaní láskou podľa príkladu milosrdného Samaritána zapojili v duchu viery a milosrdenstva do služby trpiacim bratom, a ak ochorejú, znášali bolesti a nepriazeň života takým spôsobom, že s pokornou dôverou pozdvihnú dušu k Bohu a vydajú úprimné svedectvo viery prostredníctvom evanjeliovej cesty utrpenia.

A. Úplné odpustky môžu získať raz za deň veriaci, ktorí sa opravdivo kajajú a ľutujú, a to za obvyklých podmienok (svätá spoveď, sväté prijímanie a modlitba na úmysel Svätého Otca) a použiť ich v prospech zosnulých veriacich zakaždým, keď sa od 7. do 11. februára tohto roku nábožne zúčastnia v mariánskej svätyni v Altöttingu alebo na ktoromkoľvek inom mieste určenom cirkevnou autoritou na liturgickej slávnosti, s cieľom vyprosovať od Boha úmysly Svetového dňa chorých, a pomodlia sa Otče náš, Vyznanie viery a modlitbu k Preblahoslavenej Panne Márii.

Veriaci, ktorí vo verejných nemocniciach alebo v akomkoľvek súkromnom príbytku slúžia s láskou chorým ako milosrdný Samaritán, a preto sa nemôžu zúčastniť na uvedených liturgických sláveniach, môžu rovnako získať ten istý dar úplných odpustkov, ak im v týchto dňoch veľkodušne venujú aspoň niekoľko hodín svoju láskavú starostlivosť, akoby to robili samému Kristovi (porov. Mt 25, 40) a pomodlia sa Otče nás, Vyznanie viery a modlitbu k Preblahoslavenej Panne Márii, sú bez náklonnosti k akémukoľvek hriechu a majú predsavzatie splniť, len čo to bude možné, všetky podmienky požadované na získanie úplných odpustkov.

Napokon veriaci, ktorým bráni choroba, vysoký vek alebo iný podobný dôvod zúčastniť sa na  uvedenom liturgickom slávení a sú bez náklonnosti k akémukoľvek hriechu a s predsavzatím splniť, hneď ako to bude možné, obvyklé podmienky, môžu získať úplné odpustky, ak sa v duchu zúčastnia na liturgických sláveniach v určených dňoch, a to zvlášť keď sa prostredníctvom rozhlasu alebo televízie bude vysielať liturgické slávenie a posolstvo najvyššieho veľkňaza, a keď sa nábožne pomodlia za všetkých chorých a svoje utrpenie, tak fyzické ako aj duchovné, obetujú Bohu skrze Pannu Máriu, Salus infirmorum (Uzdravenie chorých.

B. Čiastočné odpustky môžu získať všetci veriaci, ktorí sa v uvedených dňoch s kajúcim srdcom zbožne pomodlia k milosrdnému Bohu za pomoc chorým a v duchu prebiehajúceho Roku viery.

Tento dekrét platí pri tejto príležitosti, bez ohľadu na akékoľvek iné odlišné nariadenie.

Dané v Ríme, v sídle Apoštolskej penitenciárie, 25. januára 2013, na sviatok Obrátenia sv. Pavla , ktorým sa končí Týždeň modlitieb za jednotu kresťanov.

Kardinál Manuel Monteiro de Castro,

najvyšší penitenciár

Mons. Krzysztof Nykiel,

regent